《送思訦之官鳌峰》
宋代·徐经孙

我如汝年时，昉问便江戍。选阱如海深，望洋吁可怖。

汝今亦宜教，去作鳌峰主。有民环百里，待汝字而抚。

何以奉宽条，何以抚黎庶。惟公则生明，平心阅牒诉。

惟廉则寡过，莫受脂膏污。惟勤则集事，慎勿习逸豫。

惟俭可无求，只学我清苦。持此四字符，便是作县谱。

去家三百里，两地无多路。安问来与往，时走一健步。

居官而民宜，暌隔非所虑。三年课最归，可以见君父。

作者简介：生于宋光宗绍熙三年，卒于度宗咸淳九年【公元一一九二年一二七三年】，年八十三岁。宝庆二年，（公元一二二六年）第进士，授浏阳主簿。累迁太子左庶子，太子詹事，敷陈经义，随事启迪。景定三年，（公元一二六二年）春雷，诏求直言。经孙奏年来忠谠之气，郁不得行，上帝降鉴，假雷以鸣。人谓切中时病。累官翰林学士知制诰。公田议起，经孙极论不便，忤贾似道，罢归。家在洪、抚之间，有山方正，因号矩山。闲居十余年，卒。谥文惠。经孙作有《矩山存稿》五卷，《四库总目》传于世。